Oslo, september 2012

**Pressemelding: fotobok fra avisbudets nattskift**

*Nattskift* er en dokumentarisk fotobok som gir et uventet bilde av Oslo sett fra avisbudets søndagsrute. Utgivelsen er støttet av Norsk Fotografisk Fond og Billedkunstnernes Vederlagsfond.

*Nattskift* er ingen tradisjonell fotoreportasje. Istedenfor å skildre et arbeid fra utsiden dokumenterer boken hva jeg ser under arbeidet som søndagsbud for Aftenposten - en bijobb jeg har hatt i mange år for å finansiere tilværelsen som fotokunstner.

Tilgangen til utallige bygårder i sentrum av Oslo viser hvor forskjellige de er, og hvordan menneskene – som jeg sjelden ser – setter sitt preg på dem. Samlet sett gir fotografiene et innblikk i en by med store forskjeller, ikke bare fra forskjellige byområder, men også fra bygård til bygård i samme strøk.

I tillegg til å vise Oslo fra perspektivet til en yrkesgruppe som sjelden vies oppmerksomhet, kan boken også si noe om kunstneres virkelighet. Den siste norske undersøkelsen om norske kunstneres levekår fra 2008, slår fast at de færreste billedkunstnere er i stand til å finansiere tilværelsen gjennom det de selv definerer som sin hovedvirksomhet. Med *Nattskift* prøver jeg å gjøre noe konstruktivt ut av en slik bijobb, og vise at selv en monoton og slitsom jobb som dette kan by på interessante perspektiver bare man ser etter.

Jeg er en 31 år gammel fotograf fra Oslo med kunstskolebakgrunn og en bachelor i kunsthistorie fra UiO. Jeg debuterte på Høstutstillingen i 2008 og har bl.a. deltatt på Østlandsutstillingen. Under arbeidet med boken har jeg deltatt på juryert Portfolio reviewing på Preus Museum i 2010, arrangert av Forbundet Frie Fotografer og på Foto.nos portfoliovurdering med Jonas Bendiksen i 2011. Sistnevnte resulterte i en fotoreportasje i A-magasinet som kan sees her: <http://adrianbugge.no/nattskift.pdf>

*Nattskift* selges blant annet hos Tronsmo og kan også bestilles direkte ved å skrive til: [nattskift@adrianbugge.no](mailto:nattskift@adrianbugge.no)

Pressebilder: <https://www.dropbox.com/sh/u9124bcj2a8tyyf/BfD8AO9rlc>

©Bildene skal bare benyttes ved omtale av Nattskift og skal krediteres Adrian Bugge

Mer info på [www.adrianbuge.no](http://www.adrianbuge.no) og på [www.facebook.com/nattskiftbok](http://www.facebook.com/nattskiftbok)

Nattskift

Turbin Forlag / Adrian Bugge

ISBN 978-82-998921-0-0.

Pris 250,–